47. ΠΡΟΕΔΡΙΚΟ ΔΙΑΤΑΓΜΑ υπ’ αριθ. 588 της 8/15 Δεκ. 1988 (ΦΕΚ Α΄ 284)  Επέκταση απόφασης περί ορισμού εβδομαδιαίων ωρών εργασίας προσωπικού κλάδων Νηπιαγωγών και Βρεφοκόμων του Υπουργείου Υγείας και Πρόνοιας και του ΠΙΚΠΑ και στους υπαλλήλους των κλάδων αυτών των ΟΤΑ.  Έχοντας υπόψη: 1.Τις διατάξεις του άρθρ. 320 του Νόμ. 1188/1981 «περί κυρώσεως του Κώδικος περί καταστάσεως προσωπικού Οργανισμών Τοπικής Αυτοδιοικήσεως» (ΦΕΚ 204/31.7.1981 τ.Α΄). 2.Την Υ. 679/8.8.1988 απόφαση του Πρωθυπουργού «Καθορισμός αρμοδιοτήτων του Αναπληρωτή Υπουργού Εσωτερικών» (ΦΕΚ 565/8.8.1988 τ.Β΄). 3.Την 698/1988 γνωμοδότηση του Συμβουλίου της Επικρατείας με πρόταση του Αναπληρωτή Υπουργού Εσωτερικών, αποφασίζουμε: Άρθρο μόνο.-1.Οι ρυθμίσεις που προβλέπονται στην 3078/29.4.1985 απόφαση του Υπουργού Υγείας και Πρόνοιας (ΦΕΚ 241/1985 τ.Β΄) και στη Γ2/οικ. 4185/26.5.1977 απόφαση του Υπουργού Κοινωνικών Υπηρεσιών (ΦΕΚ 571/1977 τ.Β΄), επεκτείνονται και στους Παιδικούς Σταθμούς και Βρεφικούς Σταθμούς των Δήμων και Κοινοτήτων και ορίζονται σε 30 οι εβδομαδιαίες ώρες εργασίας του προσωπικού των κλάδων Νηπιαγωγών, Βρεφονηπιοκόμων και των συναφών κλάδων Κοινωνικών Λειτουργών βοηθών Βρεφοκόμων-Παιδοκόμων και Αδελφών Νοσοκόμων εφόσον ασκούν καθήκοντα των κλάδων Νηπιαγωγών ή Βρεφονηπιοκόμων. 2.Τα Διοικητικά Συμβούλια των Παιδικών-Βρεφικών Σταθμών, που υπηρετεί το παραπάνω προσωπικό ορίζουν, κάθε φορά, με απόφασή τους το ωράριο εργασίας του προσωπικού αυτού με τέτοιο τρόπο ώστε να καλύπτεται το ωράριο λειτουργίας των πιο πάνω σταθμών. (Οι αποφάσεις αυτές εγκρίνονται από τον οικείο Νομάρχη) Το μέσα σε (        ) δεύτερο εδάφιο καταργήθηκε από την παρ.12 του άρθρ.8 του Νομ.2307/8-15 Ιουν.1995 (ΦΕΚ Α’ 113) (Τομ. 3 σελ.140,495). 3.Σε περίπτωση που από τον κανονισμό λειτουργίας των Βρεφικών, Παιδικών Σταθμών προβλέπεται η διακοπή λειτουργίας τους κατά την περίοδο των εορτών Χριστουγέννων, Πάσχα και τη θερινή τα της εργασίας του προσωπικού τις ημέρες που δεν λειτουργεί ο Σταθμός ορίζονται με απόφαση του Διοικητικού Συμβουλίου ανάλογα με τα ισχύοντα στους κρατικούς Παιδικούς Σταθμούς. Η ισχύς του Δ/τος αυτού αρχίζει από τη δημοσίευσή του.   